Αθήνα: 13.03.2017

Αρ. Πρωτ.: 458

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Εγκαίνια για το Κέντρο Ατόμων με Αναπηρία «Δικαίωμα στη Ζωή» Δήμου Μινώα Πεδιάδας**

Με μεγάλη επιτυχία πραγματοποιήθηκαν τα εγκαίνια του Κέντρου Διημέρευσης και Ημερήσιας Φροντίδας Ατόμων με Αναπηρία «Δικαίωμα στη Ζωή» Δήμου Μινώα Πεδιάδας στο Θραψανό το Σάββατο 11 Μαρτίου. Τα εγκαίνια τελέστηκαν από τον πρόεδρο της ΕΣΑμεΑ Ιωάννη Βαρδακαστάνη, τον πρόεδρο του Δ.Σ. Σωματείου «Σύλλογος Δικαίωμα στη Ζωή» Παύλο Σημαντηράκη και τον δήμαρχο Μινώα Πεδιάδας Ζαχαρία Καλογεράκη.

Στην τελετή τιμήθηκαν για τη συνολική προσφορά τους στο αναπηρικό κίνημα και για τη συνεισφορά του στη δημιουργία του Κέντρου ο πρόεδρος της ΕΣΑμεΑ Ιωάννης Βαρδακαστάνης, καθώς και ο πρόεδρος της ΠΟΣΓΚΑμεΑ Ιωάννης Λυμβαίος και ο γενικός γραμματείας της Ιωάννης Σπηλιώπουλος, για τη συνεισφορά τους στο κίνημα των γονέων παιδιών με αναπηρία.

Στην τελετή των εγκαινίων παρευρέθηκαν μεταξύ άλλων οι βουλευτές του Ν. Ηρακλείου Βαρδάκης Σωκράτης, Ηγουμενίδης Νικόλαος και Κεγκέρογλου Βασίλης, ο Περιφερειάρχης Κρήτης Σταύρος Αρναουτάκης, ο αντιπεριφερειάρχης Ηρακλείου Ευριπίδης Κουκιαδάκης, ο πρόεδρος του Περιφερειακού Συμβουλίου Κρήτης Γιώργος Πιτσούλης, περιφερειακοί και δημοτικοί σύμβουλοι, πρόεδροι ενώσεων ΑΜΕΑ του νησιού, αντιδήμαρχοι, δημοτικοί σύμβουλοι, πρόεδροι και μέλη των συμβουλίων τοπικών κοινοτήτων του Δήμου, εκπρόσωποι φορέων, συλλόγων και σωματείων, γονείς και παιδιά του Κέντρου και πλήθος κόσμου.

Στο Κέντρο λειτουργεί από τις 20 Φεβρουαρίου 2017 το απογευματινό τμήμα για 25 άτομα και τις οικογένειες τους, ενώ σύντομα ο αριθμός των εξυπηρετούμενων θα διπλασιαστεί.

Πρόκειται για ένα χώρο εξοπλισμένο για την παροχή υπηρεσιών διημέρευσης και ημερήσιας φροντίδας με δυνατότητα λειτουργίας 16 ώρες ημερησίως. Μέσα σε ένα περιβάλλον κατάλληλα διαμορφωμένο και άρτια εξοπλισμένο παρέχονται ατομική φροντίδα και υγιεινή, σίτιση απογευματινού κολατσιού και ελαφριού γεύματος, ατομική και ομαδική άσκηση, δημιουργική απασχόληση, ψυχαγωγία, ψυχολογική στήριξη, ατομικές και ομαδικές συνεδρίες από θεραπευτές (ψυχοθεραπεία, εργοθεραπεία, λογοθεραπεία, φυσιοθεραπεία), συμμετοχή σε διάφορες εκπαιδευτικές και ψυχαγωγικές ομάδες, συμμετοχή σε εκδηλώσεις, εκδρομές, γιορτές κ.λ.π.

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***

**Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**